

R E P U B L I K A H R V A T S K A

VUKOVARSKO-SRIJEMSKA ŽUPANIJA

 

 **OPĆINA TOMPOJEVCI**

 A. G. Matoša 9, 32238 Tompojevci

**OPĆINSKO VIJEĆE**

KLASA: 246-02/23-01/07

URBROJ: 2196-26-02-25-3

Tompojevci,18.02.2025.

Na temelju članka 17. st. 3. Zakona o ublažavanju i uklanjanju posljedica prirodnih nepogoda („Narodne novine“ broj 16/19.) i članka 29. Statuta Općine Tompojevci („Službeni vjesnik“ Vukovarsko-srijemske županije broj 04/21 i 19/22), Općinsko vijeće Općine Tompojevci na 27. sjednici održanoj dana 18.02. 2025. godine, donijelo je

**ODLUKU**

**o prihvaćanju Izvješća o izvršenju Plana djelovanja Općine Tompojevci**

**u području prirodnih nepogoda za 2024. godinu**

**Članak 1.**

Ovom Odlukom prihvaća se Izvješće Općinskog načelnika o izvršenju Plana djelovanja Općine Tompojevci u području prirodnih nepogoda za 2024. god. (KLASA: 246-02/23-01/07, URBROJ: 2196-26-03-25-2, od 29. 01. 2025.), koje je sastavni dio ove Odluke.

# Članak 2.

Ova Odluka stupa na snagu osmog dana od dana objave u „Službenom vjesniku“ Vukovarsko-srijemske županije.

 PREDSJEDNIK OPĆINSKOG VIJEĆA

 Ivan Štefanac



R E P U B L I K A H R V A T S K A

VUKOVARSKO-SRIJEMSKA ŽUPANIJA

 

 **OPĆINA TOMPOJEVCI**

 A. G. Matoša 9, 32238 Tompojevci

**OPĆINSKI NAČELNIK**

KLASA: 246-02/23-01/07

URBROJ: 2196-26-03-25-2

Tompojevci, 29.01.2025.

 OPĆINSKO VIJEĆE OPĆINE TOMPOJEVCI

N/P PREDSJEDNIKU

Ivan Štefanac

Na temelju članka 17. stavka 3. Zakona o ublažavanju i uklanjanju posljedica prirodnih nepogoda („Narodne novine“ broj 16/19) i članka 48. Statuta Općine Tompojevci („Službeni vjesnik“ Vukovarsko-srijemske županije br. 04/21 i 19/22), Općinski načelnik Općine Tompojevci podnosi Općinskom vijeću Općine Tompojevci

**IZVJEŠĆE O IZVRŠENJU**

 **Plana djelovanja Općine Tompojevci u području prirodnih nepogoda za 2024. godinu**

**UVOD**

Plana djelovanja Općine Tompojevci u području prirodnih nepogoda za 2024. godinu (u daljnjem tekstu: Plan) usvojen je na 19. sjednici Općinskog vijeća 09. studenog 2023. godine („Službeni vjesnik“ Vukovarsko-srijemske županije br. 23/23). Planom je propisano kako Općinski načelnik izvještava Općinsko vijeće o izvršenju navedenoga plana djelovanja u području prirodnih nepogoda i to do 31.3. tekuće godine za prethodnu godinu.

Plan djelovanja sadržava:

1. Popis mjera i nositelja mjera u slučaju nastajanja prirodne nepogode
2. Procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva
3. Sve druge mjere koje uključuju suradnju s nadležnim tijelima iz ovoga Zakona i/ili drugih tijela, znanstvenih ustanova i stručnjaka za područje prirodnih nepogoda.

Prirodnom nepogodom smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Prirodna nepogoda može se proglasiti ako je vrijednost ukupne izravne štete najmanje 20% vrijednosti izvornih prihoda jedinice lokalne samouprave za prethodnu godinu ili ako je prirod (rod) umanjen najmanje 30% prethodnog trogodišnjeg prosjeka na području jedinice lokalne samouprave ili ako je nepogoda umanjila vrijednost imovine na području jedinice lokalne samouprave najmanje 30%.

**1. POPIS MJERA I NOSITELJA MJERA U SLUČAJU NASTAJANJA PRIRODNIH NEPOGODA**

Pod pojmom mjere u smislu Zakona smatraju se sva djelovanja od strane Općine Tompojevci vezana za sanaciju nastalih šteta, ovisno o naravi, odnosno vrsti prirodne nepogode koja je izgledna za određeno područje, odnosno o posljedicama istih. Kako se prirodne nepogode uglavnom javljaju iznenada i ne nastaju uvijek štete istih razmjera, u ovom dijelu moguće je provesti:

* **Preventivne mjere radi umanjenja posljedica prirodne nepogode**

Preventivne mjere obuhvaćaju: saniranje postojećih klizišta, uređivanje kanala i propusta uz prometnice, uređivanje korita potoka, rječica i rijeka, uređenje retencija, izgradnju barijera za sprečavanje odnošenja zemlje izvan poljoprivrednih površina, rušenje starih i trulih stabala, postavljanje zaštitnih mreža protiv tuče i slično.

* **Mjere za ublažavanje i otklanjanje izravnih posljedica prirodne nepogode**

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica, sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo, čišćenje stambenih, gospodarskih i drugih objekata od nanosa mulja, šljunka, drveća i slično, odstranjivanje odronjene zemlje, mulja i šljunka s cesta i lokalnih putova, te sve ostale radnje kojima se smanjuju nastala oštećenja

Nositelji mjera sukladno članku 20. Zakona o sustavu civilne zaštite (NN 82/15,, 118/18, 31/20, 20/21 i 114/22) mjere i aktivnosti u sustavu civilne zaštite provode sljedeće operativne snage sustava civilne zaštite: Stožer civilne zaštite, operativne snage vatrogastva, operativne snage Hrvatskog Crvenog križa, operativne snage Hrvatske gorske službe spašavanja, udruge, postrojbe i povjerenici civilne zaštite, koordinatori na lokaciji, pravne osobe u sustavu civilne zaštite.

Na području Općine Tompojevci tijekom 2024. godine provedene su Mjere za ublažavanje i otklanjanje izravnih posljedica prirodne nepogode (od tuče i suše) a to je procjena šteta i unos podataka u Registar šteta.

**PROGLAŠENJE PRIRODNE NEPOGODE**

12.lipnja 2024. godine župan Vukovarsko-srijemske županije donio je Odluku o proglašenju prirodne nepogode tuče (KLASA: 920-09/24-01/18, URBROJ: 2196-01-24-2) za područje Općine Drenovci, Grada Iloka, Općine Nijemci, Općine Tompojevci, Općine Tovarnik i Grada Županje.

6. rujna 2024. godine zamjenik župana koji obnaša dužnost župana Vukovarsko-srijemske županije donio je Odluku o proglašenju prirodne nepogode suše (KLASA: 920-09/24-01/70, URBROJ: 2196-01-24-2) za područje Grada Iloka, Grada Otoka, Grada Vinkovaca, Grada Vukovara, općine Andrijaševci, Općine Babina Greda, Općine Bogdanovci, Općine Borovo, Općine Cerna, Općine Drenovci, Općine Gradište, Općine Gunja, Općine Jarmina, Općine Lovas, Općine Markušica , Općine Negoslavci, Općine Nijemci, Općine Nuštar, Općine Privlaka, općine Stari jankovci, Općine Stari Mikanovci, Općine Štitar, Općine Tompojevci, Općine Tordinci, Općine Tovarnik, Općine Trpinja, Općine Vođinci i Općine Vrbanja.

Općinsko povjerenstvo za procjenu šteta od prirodnih nepogoda izvršilo je u roku 15 dana prvu procjenu šteta, a u roku 50 dana i konačnu procjenu šteta te istu dostavilo Županijskom povjerenstvu putem Registra šteta te poduzelo sve daljnje radnje sukladno Planu djelovanja u području prirodnih nepogoda za 2024. godinu. Ukupni iznos štete na području Općine Tompojevci procijenjen je na 1.548.771,40 eura.

**2. PROCJENE OSIGURANJA OPREME I DRUGIH SREDSTAVA ZA ZAŠTITU I SPRJEČAVANJE STRADANJA IMOVINE, GOSPODARSKIH FUNKCIJA I STRADANJA STANOVNIŠTVA**

Procjena osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva podrazumijeva procjenu opreme i drugih sredstava nužnih za sanaciju, djelomično otklanjanje i ublažavanje štete nastale uslijed djelovanja prirodne nepogode.

Općina Tompojevci u svom vlasništvu ne posjeduje opremu i sredstva za zaštitu i sprječavanje stradanja imovine, gospodarskih funkcija i stradanja stanovništva. Opremom i sredstvima raspolažu subjekti koji su navedeni kao nositelji mjera za otklanjanje posljedica prirodnih nepogoda.

Dobrovoljna vatrogasna društva s područja Općine (DVD Tompojevci i DVD Bokšić) su po stručnosti, opremljenosti, osposobljenosti i spremnosti najkvalitetnija i najstručnija operativna snaga zaštite i spašavanja i njezin glavni nositelj na ovom području.

**3. OSTALE MJERE KOJE UKLJUČUJU SURADNJU S NADLEŽNIM TIJELIMA**

U 2024. godini nije bilo drugih mjera koje uključuju suradnju s nadležnim tijelima.

**ZAKLJUČAK**

U protekloj 2024. godini na području Općine Tompojevci proglašene su dvije prirodne nepogode (tuča i suša).

Postotak osiguranja imovine, posebice u poljoprivredi, iznimno je malen. Potrebno je u većoj mjeri osigurati imovinu što bi u konačnici imalo pozitivne učinke na gospodarstvo jer pomoć iz Državnog proračuna nije dostatna za pokriće nastalih šteta.

OPĆINSKI NAČELNIK

 Milan Grubač